ธปท.เผยบาทแข็งค่าเล็กน้อยสอดคล้องภูมิภาค หลังเฟดคงดอกเบี้ย
ธปท.เผยบาทแข็งค่าเล็กน้อยสอดคล้องภูมิภาค หลังเฟดคงดอกเบี้ย
18 มิ.ย. 2558

นายจิรเทพ เสนีวงศ์ ณ อยุธยา โฆษกธนาคารแห่งประเทศไทย(ธปท.) กล่าวว่า ผลการประชุมคณะกรรมการกำหนดนโยบายการเงิน(FOMC) ธนาคารกลางสหรัฐ(FED) ที่มีมติคงอัตราดอกเบี้ยนโยบายไว้ที่ระดับเดิมคือ 0-0.25% เป็นไปตามที่ตลาดส่วนใหญ่ได้คาดการณ์ไว้ และเนื้อหาของถ้อยแถลงไม่ต่างจากการประชุมในเดือน เม.ย.ที่ผ่านมามากนัก
ทั้งนี้ ภายหลังการประชุมดังกล่าวได้ส่งผลให้ค่าเงินดอลลาร์สหรัฐฯ ปรับอ่อนค่าลง ส่งผลให้ค่าเงินบาทปรับแข็งค่าขึ้นเล็กน้อย แต่เป็นการเคลื่อนไหวในระดับปกติและสอดคล้องกับเงินสกุลอื่นๆ ในภูมิภาค
โดยประธานธนาคารกลางสหรัฐฯ (Fed) ยังคงแสดงมุมมองของนโยบายการเงินในทิศทางที่ผ่อนคลาย (Dovish) โดยระบุว่าช่วงเวลาในการปรับขึ้นอัตราดอกเบี้ยสามารถเปลี่ยนแปลงได้ ขึ้นอยู่กับภาวะเศรษฐกิจและแรงกดดันเงินเฟ้อ ซึ่งจำเป็นต้องพิจารณาตัวเลขเศรษฐกิจหลายด้านเพื่อประกอบการตัดสินใจ และเห็นว่าตลาดให้ความสนใจกับช่วงเวลาของการปรับขึ้นอัตราดอกเบี้ยครั้งแรกมากเกินไป
อย่างไรก็ดี ในการประชุม Fed วานนี้ ได้ปรับลดประมาณการอัตราการขยายตัวทางเศรษฐกิจของสหรัฐฯ ลง โดยคาดว่าในปี 2558 จะมีการเติบโตที่ 1.8-2.0% (ลดลงจากคาดการณ์เดิมที่ 2.3-2.7%) และปรับเพิ่มการคาดการณ์อัตราการว่างงานในปีนี้ขึ้นเล็กน้อย จากเดิมที่ 5.0 -5.2% เป็น 5.2-5.3% ทำให้หลายฝ่ายยังคงต้องติดตามการฟื้นตัวของเศรษฐกิจสหรัฐฯ อย่างใกล้ชิด เนื่องจากจะมีผลต่อการตัดสินใจปรับขึ้นอัตราดอกเบี้ยของ Fed ต่อไป